SA o.21-hokkiespan spog met eerste oorwinningArgieffoto Suid-Afrika se o.21-manshokkiespan het sy tweede wedstryd by die Junior Wêreldbekertoernooi in Lucknow, Indië, Saterdag oortuigend 3-1 teen Kanada gewen nadat die span in die eerste ronde teen Engeland verloor het. Kanada het eerste, ná 21 minute, ŉ doel aangeteken, maar Kyle Lion-Cachet het kort daarna die telling weer gelykop gemaak. Die Suid-Afrikaners het in die 41ste minuut die voortou geneem met Ryan Crowe se doel. Walter Pfaff se doel in die 55ste minuut het Suid-Afrika se voorsprong verder vergroot. Dit is Kanada se tweede neerlaag in die toernooi. Suid-Afrika is, soos in die verloorwedstryd teen Engeland, weer gereeld gestraf en het drie groen- en twee geelkaarte op die lyf geloop. Die Proteas speel Maandag teen die gasheerland, Indië.